b'\n_START_ARTICLE_\nDandiedinmontinterrieri\n_START_SECTION_\nAlkuper\xc3\xa4\n_START_PARAGRAPH_\nRotu saapui Suomeen vuonna 1963. Vaikka Englannista ja Ruotsista tuotiin Suomeen n\xc3\xa4it\xc3\xa4 terriereit\xc3\xa4, rotu pysyi harvinaisuutena vuoteen 1980, jolloin nykyinen dandiedinmontinterrierin kasvatus aloitettiin. Vuosien varrella koiria on tuotu Ruotsista, Englannista, Hollannista, Saksasta, Unkarista ja Amerikasta.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nDandiedinmontinterrieri on notkea matalajalkainen, pitk\xc3\xa4runkoinen koira, jonka huomattavimmat rotupiirteet ovat suuri, runsastukkainen p\xc3\xa4\xc3\xa4, tummat \xc3\xa4lykk\xc3\xa4\xc3\xa4t silm\xc3\xa4t ja ainutlaatuinen kaartuva yl\xc3\xa4linja. V\xc3\xa4rej\xc3\xa4 on kaksi, pippuri (harmaasta l\xc3\xa4hes mustaan) ja sinappi (vaalean hiekanv\xc3\xa4risest\xc3\xa4 parkinruskeaan). Molemmilla v\xc3\xa4rimuunnoksilla on l\xc3\xa4hes valkea p\xc3\xa4\xc3\xa4tupsu eli topknot sek\xc3\xa4 runkoa selv\xc3\xa4sti vaaleampi hapsutus raajoissa ja rungon alla. Raajat ovat lyhyet ja vankat, sill\xc3\xa4 ne on tarkoitettu kaivamiseen. Dandien karvaa ei saa koskaan ajella, ei edes silloin, vaikka koira ei n\xc3\xa4yttelyiss\xc3\xa4 k\xc3\xa4visik\xc3\xa4\xc3\xa4n, koska silloin karkean karvan kasvu heikkenee eik\xc3\xa4 turkista tule s\xc3\xa4\xc3\xa4nkest\xc3\xa4v\xc3\xa4\xc3\xa4.\n_START_SECTION_\nLuonne\n_START_PARAGRAPH_\nDandiedinmontinterrieri on itsen\xc3\xa4inen, \xc3\xa4\xc3\xa4rett\xc3\xb6m\xc3\xa4n ihmisrakas, p\xc3\xa4\xc3\xa4tt\xc3\xa4v\xc3\xa4inen, arvonsa tunteva ja eritt\xc3\xa4in \xc3\xa4lyk\xc3\xa4s. Ulkon\xc3\xa4\xc3\xb6st\xc3\xa4\xc3\xa4n huolimatta se ei ole mik\xc3\xa4\xc3\xa4n pehmolelu tai lasten leikkikalu. Se tulee yleens\xc3\xa4 hyvin toimeen muiden koirien kanssa, mutta ilman hyv\xc3\xa4\xc3\xa4 kotikasvatusta siit\xc3\xa4 tulee vaikea k\xc3\xa4sitell\xc3\xa4 ja \xc3\xa4lykk\xc3\xa4\xc3\xa4n\xc3\xa4 koirana se osaa k\xc3\xa4ytt\xc3\xa4\xc3\xa4 omistajansa heikkouksia hyv\xc3\xa4kseen.'